16.6.2023.
HR
Službeni list Europske unije
C 214/155 četvrtak, 19. siječnja 2023.
S.
budući da se mora osigurati da centralizacija upravljanja ribarstvom koja se zagovara ZRP-om bude u skladu s lokalnim upravljanjem, koje je ključno za osiguravanje socioekonomske održivosti sektora;
T.
budući da je regionalizacija jedan od temelja ZRP-a te da je necentralizirani pristup iznimno važan u sektoru malog obalnog ribolova, uzimajući u obzir različitosti ribarskog sektora između pojedinih država članica;
U.
budući da je zajedničko upravljanje na lokalnoj razini ključno kako bi se zajamčilo sudjelovanje segmenta malog ribolova u procesu donošenja odluka;
V.
budući da se ZRP-om stoga ne pruža jasna i diferencirana zakonodavna potpora artizanalnom ribolovu, koja bi mogla doprinijeti u osiguravanju njegove socioekonomske održivosti; budući da države članice također nisu uspostavile učinkovite mjere za tu vrstu ribolova;
W.
budući da u mnogim europskim obalnim regijama, a posebno na Sredozemlju, mali ribolov i sakupljanje školjkaša funkcioniraju na tromeđi gospodarske, socijalne i ekološke dimenzije, čime se znatno doprinosi socioekonomskoj dobrobiti, zapošljavanju i promicanju gospodarske i socijalne kohezije u različitim obalnim regijama i najudaljenijim regijama, koje se često suočavaju sa strukturnim ograničenjima i kojima je potrebna potpora kako bi se iskoristile mogućnosti za gospodarsku diversifikaciju;
X.
budući da se budući da se stoga prohodi od ribolova ne bi trebali smatrati samo kao dobit jer pridonose održavanju načina života koji ima golemu kulturnu i povijesnu vrijednost za brojne obalne zajednice i pritom čine važnu društvenu i gospodarsku sigurnosnu mrežu; budući da je u tom pogledu mali ribolov rješenje za sve veću depopulaciju, starenje stanovništva i rastuću nezaposlenost, što su veliki problemi u većini obalnih regija u europskim zemljama i na otocima; budući da je utjecaj malog ribolova na društvenu i kulturnu baštinu obalnih područja izniman i raznolik;
Y.
budući da mali ribolov može imati temeljnu ulogu u postizanju ciljeva održivog razvoja, kako je izričito navedeno u cilju 14.b; budući da mali ribolov pritom također može doprinijeti drugim političkim ciljevima na kojima se temelje ciljevi održivog razvoja, kao što su cilj br. 2 – „Iskorjenjivanje gladi” i njegov cilj 2.3., cilj br. 5 – „Rodna ravnopravnost” i ciljevi 5.a i 5.b, cilj br. 8 „Dostojanstven rad i gospodarski rast” i njegov cilj 8.5. te cilj br. 13 „Djelovanje u području klime” u cijelosti;
Z.
budući da ribari imaju ulogu „čuvara mora” i da ribolov doprinosi opskrbi namirnicama bogatima proteinima za zdravu i uravnoteženu prehranu;
AA. budući da veliku većinu nesreća i incidenata na ribarskim plovilima uzrokuju ljudski čimbenici (62,4 %), a drugi su najčešći uzrok kvarovi sustava/opreme (23,2 %);
AB. budući da se u mnogim okolnostima mali ribolov obavlja sa samo jednom osobom na plovilu;
AC. budući da se problemi povezani sa sigurnošću i dobrim uvjetima flote za mali ribolov ne mogu razmatrati odvojeno od pitanja ribolovnog napora i prihoda od ribarstva; budući da u tom pogledu ograničenje bruto tonaže kao kriterij za mjerenje ribolovnog kapaciteta negativno utječe na sigurnost i dobre uvjete flote za mali ribolov jer ograničava poticaje za zamjenu i modernizaciju plovila ili za povećanje prostora kako bi se stvorili bolji uvjeti za posadu te povećala sigurnost, a u konačnici i privlačnost sektora, posebno za mlade ljude i žene;
AD. budući da se takvi sigurnosni problemi ne mogu promatrati odvojeno od specifičnosti flote malog ribolova u državama članicama, kao što je činjenica da flota može biti izložena visokim razinama rizika zbog nedostatka specijaliziranih sigurnosnih savjeta za sektor, pojedinačne prirode operacija, dugog radnog vremena ili opasnosti od zaplitanja u opremu; budući da se uvjeti plovidbe za tu vrstu flota razlikuju; budući da dio te flote djeluje s plaža ili luka i pristaništa u kojima su uvjeti plovidbe često nesigurni; budući da bi, s obzirom na tu situaciju, trebalo razmotriti prilagodbu pogonske snage značajkama flote i uvjetima rada, bez povećanja ribolovnog napora ili stopa ulova, kako bi se uvjeti za flotu učinili sigurnijima pri uplovljavanju u luku i isplovljavanju iz nje;